text: Адвокатът на втория обвиняем – Мурат К. оспори подозрението клиентът му да е извършил престъпление. Трафикът през граница на такова количество наркотик изисква специална логистика – контакт с изпращач, обработка на документи, транспорт. Мурат не е свързан с каквато и да е подобна дейност. Единствено е участвал в изваждането на палетите от контейнерите. Наркотикът е бил прикрит по такъв начин, че обвиняемият не е имал възможност да заподозре нередност. Защитата счита, че Мурат не би могъл да се укрие или извърши престъпление, тъй като не знае български език. Не би могъл да премине границата с родната си Турция, тъй като визата му е изтекла. Обвиняемият обясни пред съда, че само е купил стоката от Иран, за да я продаде в България и нямал общо с наркотика.
  Представителят на Апелативната прокуратура смята, че от гласните доказателства може да се направи извод за авторството на деянието. Не е отпаднала опасността обвиняемият да се върне в Турция, която обичайно отказва екстрадиция на свои граждани за наказателно преследване в България.
  И в този случай въззивният съдебен състав намери за правилен извода на първата инстанция, че въз основа на събраните доказателства може обосновано да се твърди, че обвиняемият е съпричастен към престъплението, вменено му във вина. Реални са опасностите и от укриване, и от извършване на престъпление. Не само заради наказуемостта на деянието. Доводи за това са обществената опасност, свързана с количеството наркотично вещество, трансграничният характер на престъплението и предполагаемите действия на територията на различни държави.
  Определенията, с които Апелативен съд – Варна потвърди законосъобразността на задържането под стража на двамата обвиняеми за контрабанда на хероин, не подлежат на обжалване.